《重建岘山羊侯祠歌》
宋代·王洙

襄阳南出大路奔，小山曰岘名特尊。
山形卑堕不峻极，屹若巨首临江濆。
大山半空不成霍，绝水阙左非其亹。
砠巅赑屭戴危石，箕踞曼衍罗芳荪。
汉流长骛滨其足，东望瀰迆皆平原。
槎头下瞰罟罶集，蔡洲近眺田园蕃。
何物兹山匪秀出，得使今古闻听喧。
自昔羊公好登览，山名直为贤者存。
鹿门望楚镇区境，凤林冠盖延山樊。
丹岩翠壁互幽胜，日月亏蔽烟岚屯。
公胡遗彼而乐此，谈者未始聊诊论。
吾谓圣达意超豁，高览便欲周乾坤。
孔登泰山小天下，阮升广武叹竖昏。
会稽探穴禹书出，之罘望海云涛翻。
此中风景亦虚远，极目见尽江山源。
东吴未定劳机策，置酒啸咏纾忧烦。
数顾润甫恤躬后，誓将百岁游清魂。
对公盛德与山永，正唯湛辈如公言。
今兹去公仅千载，凛然英气犹轩轩。
我来追古一长息，旧迹废毁成悲吞。
民豪占山童其木，嘉植不得容本根。
利取薪苏积稛絭，粥之陶瓬供烧燔。
羊公无庙忽不祀，但纵淫鬼歆牲蘩。
中庭有碑即堕泪，至今观者怀仁恩。
於民何诛不足问，非民忘德由官惛。
下教邑里复祠宇，叙诸祭典跻之元。
思仁爱树恭所茇，禁止樵伐修壖垣。
且欲王命得守固，謄言状事驰九阍。
书闻天子蒙报可，金石款刻垂后昆。
使民永念古遗受，勖尔风化常丕敦。

作者简介：（997—1057）应天宋城人，字原叔，一说字尚汶。仁宗天圣间进士。累迁史馆检讨、知制诰、翰林学士。出知濠、襄、徐、亳等州。广览博学，图纬、方技、阴阳、五行、算数、音律、训诂之学无所不通。曾校定《史记》、《汉书》，预修《崇文总目》、《国朝会要》、《三朝经武圣略》、《乡兵制度》、《集韵》；受命撰《大飨明堂记》，参与制定礼仪、雅乐制度。有《易传》、《王氏谈录》。